P6_TA(2006)0503

Iran

Europa-Parlamentets beslutning om Iran

Europa-Parlamentet,

- der henviser til sine tidligere beslutninger om Iran, navnlig beslutningerne om menneskerettigheder,

- der henviser til FN's verdenserklæring om menneskerettigheder, den internationale konvention om borgerlige og politiske rettigheder og om økonomiske, sociale og kulturelle rettigheder og konventionen om barnets rettigheder, som Iran alle er kontraherende part i,

- der henviser til menneskerettighedsdialogen mellem EU og Iran,

- der henviser til EU's ottende årsberetning om menneskerettighedssituationen i verden (2006), som blev vedtaget af Rådet den 17. oktober 2006,

- der henviser til erklæringen fra EU's formandskab om menneskerettighedsdialogen EU-Iran af den 20. december 2005,

- der henviser til Rådets konklusioner af 10. og 11. april, 15. og 16. maj og 17. juli 2006, Rådets erklæring om ytringsfrihed af 26. juli 2006, erklæringen af 5. maj 2006 om menneskerettigheder i Iran, erklæringen af 24. august 2006 om Akbar Mohammadis død og fængslingen af Manouchehr Mohammadi samt erklæringen om pressefrihed af 5. oktober 2006,

- der henviser til forretningsordenens artikel 115, stk. 5,

Den generelle situation

A. der henviser til, at situationen i Iran med hensyn til udøvelsen af de borgerlige rettigheder og politiske friheder er blevet forringet i løbet af det seneste år, navnlig efter præsidentvalget i juni 2005, til trods for at de iranske myndigheder ved flere lejligheder har udtrykt deres støtte til fremme af universelle værdier,

B. der henviser til, at Iran har forpligtet sig til at fremme og beskytte menneskerettighederne og de grundlæggende friheder gennem de forskellige internationale instrumenter på dette område,

Politiske fanger

C. der henviser til, at de iranske myndigheder har bebudet, at en rapport, som er udarbejdet af retsvæsenet, har resulteret i detaljerede vidnesbyrd om overtrædelser af menneskerettighederne, herunder tortur og mishandling af fanger og tilbageholdte i fængsler og fangelejre, men at det også bekræftes, at der er taget skridt til at tage de konstaterede problemer op,

D. der henviser til, at anvendelse af tortur og mishandling af fanger, isolationsarrest, hemmelig tilbageholdelse, grusomme, umenneskelige og nedværdigende straffe og straffrihed for statslige funktionærer ikke desto mindre fortsat er udbredt,

E. der er foruroliget over, at centret for beskyttelse af menneskerettighederne, som bl.a. er blevet stiftet af modtageren af Nobels fredspris i 2003 Shirin Ebadi, og som har ydet retshjælp til Zahra Kazemi, Akbar Ganji og Abdoulfatah Soltani, i august 2006 blev erklæret for en ulovlig organisation af præsident Ahmadinejad, ligesom indenrigsministeren har truet dem, der videreførte aktiviteterne, med retsforfølgelse,

Retsforfølgelse af unge lovovertrædere

F. der er stærkt foruroliget over det stigende antal forlydender om henrettelser af og dødsstraffe til unge lovovertrædere, og der samtidig konstaterer, at Iran tegner sig for det højeste antal henrettelser af unge i hele verden,

Mindretalsrettigheder

G. der henviser til, at den iranske forfatning garanterer visse mindretalsrettigheder som retten til et eget sprog, og til, at disse rettigheder i vidt omfang ikke respekteres i praksis; der henviser til, at mindretalsgrupper inden for de seneste måneder har demonstreret for deres rettigheder, hvad der har ført til omfattende fængslinger af deltagerne,

H. der henviser til, at azerierne, som er det største etniske mindretal i Iran, åbenlyst blev hånet som etnisk gruppe i karikaturtegninger i en statsejet avis i maj 2006; der henviser til, at også andre mindretal fortsat diskrimineres og chikaneres på grund af deres religiøse eller etniske tilhørsforhold, f.eks. kurderne og indbyggerne i området omkring byen Ahwaz, provinshovedstaden i den overvejende arabiske Khuzestan-provins, der bl.a. tvangsforflyttes fra deres landsbyer ifølge udtalelser fra Miloon Kothari, FN's særlige rapportør om passende boligforhold, og at nogle af de pågældende fortsat tilbageholdes eller er blevet dødsdømt,

Religionsfrihed

I. der henviser til, at ud over islam anerkendes kun zarathustrisme, kristendommen og jødedommen som religioner i lovgivningen, mens ikke-anerkendte religioner som baha'ier og sufister diskrimineres og undertrykkes voldsomt; der henviser til, at især bahai'er ikke kan udøve deres religion og desuden konsekvent berøves alle deres rettigheder, f.eks. retten til deres ejendom og til en videregående uddannelse,

J. der henviser til, at selv de medlemmer af præsteskabet, som er modstandere af Irans teokratiske styre, er udsatte, og at et udtryk for dette er tilfældet med ayatollah Sayed Bouroujerdi, som blev arresteret sammen med sine ledsagere i oktober 2006 og stadig tilbageholdes,

Pressefrihed

K. der især er foruroliget over det stigende antal forlydender om vilkårlige arrestationer af og trusler mod journalister, cyberjournalister og webloggere, og at mindst seksten journalister oplyses at være fængslet i indeværende år, hvormed Iran figurerer som et af de allerværste lande i verden, når det gælder retsforfølgning af journalister og indgreb i pressefriheden samt lukning af praktisk taget alle kritiske aviser og online-magasiner, hvor pårørende er blevet chikaneret, der er indført rejseforbud for journalister, og tvparaboler er blevet beslaglagt,

L. der henviser til, at de iranske myndigheder ifølge oplysninger i stigende grad filtrerer internetsteder og spærrer adgangen til snesevis af online-publikationer samt politiske, sociale og kulturelle weblog; der henviser til, at de iranske myndigheder med undertrykkelsen af den uhindrede anvendelse af internettet slår ned på den iranske offentligheds eneste mulighed for at få adgang til ucensureret information,

Kvinders rettigheder

M. der henviser til, at Iran stadig ikke er kontraherende part i De Forenede Nationers konvention om afskaffelse af alle former for diskrimination imod kvinder,

N. der henviser til, at demonstrationer for reformer af retsvæsenet med henblik på at afskaffe diskriminationen mod kvinder er blevet opløst, og at deltagerne er blevet arresteret, men at de dog senere blev løsladt,

Overtrædelser af andre rettigheder

O. der henviser til, at præsident Mahmoud Ahmedinejad i september 2006 offentligt opfordrede til en udrensning af liberale og verdsligt indstillede akademikere på universiteterne, at den iranske regering i stigende omfang forhindrer universitetsstuderende i at gennemføre deres uddannelse, selv om de har bestået adgangsprøven og til, at domstolene har retsforfulgt og dømt talrige studerende fængsel, bøder eller piskestraffe inden for det sidste år,

P. der henviser til, at personer stadig holdes fængslet og i nogle tilfælde henrettes for sædelighedsforbrydelser, bl.a. på grund af voksnes seksuelle samkvem med begge parters samtykke mellem gifte personer og homoseksuelle,

Q. der henviser til, at Iran i 2005 tegnede sig for det næsthøjeste antal henrettelser i verden med 282 afsagte dødsdomme, hvoraf 111 er blevet fuldbyrdet mellem oktober 2005 og september 2006; der er yderst bekymret over, at der fortsat afsiges domme om henrettelse ved stening på trods af det moratorium mod stening, der indførtes i december 2002, og som navnlig rammer kvinder for forbrydelser relateret til utilladelige seksuelle forhold,

R. der henviser til, at den øverste leder af retsvæsenet i Den Islamiske Republik Iran i april 2004 forbød tortur, og at det iranske parlament derefter gennemførte en reform af lovgivningen, som blev godkendt af Vogternes Råd i maj 2004,

S. der henviser til, at der i december 2006 vil blive afholdt valg til ekspertrådet, som er en af præstestyrets grundpiller og fastlægger og overvåger den øverste leders arbejde, ligesom der afholdes valg til rådet; der henviser til, at det i forbindelse med valget til rådet er blevet oplyst, at i valgkredsene Rey og Shemiranat er kandidater blevet nægtet registrering, og at de reformvenlige har truet med at boykotte valget til rådet, såfremt ikke alle kandidater får adgang,

T. der er stærkt foruroliget over, at de internationale standarder ikke er blevet fuldstændig overholdt i forbindelse med forvaltningen af retsvæsenet, at der ikke findes garantier for retfærdig sagsbehandling, og at internationalt anerkendte retsgarantier ikke respekteres,

Overtrædelse af internationale forpligtelser

U. der henviser til, at Iran ikke har accepteret en ny runde af den menneskerettighedsdialog mellem EU og Iran, der iværksattes i 2002, og til, at Iran efter den fjerde runde den 14. til 15. juni 2004 afbrød sin deltagelse trods gentagne bestræbelser fra EU's side i løbet af sidste år og dette år på at foreslå datoer for en femte runde,

V. der henviser til, at EU's forbindelser med Iran har været baseret på en trestrenget strategi, der var karakteriseret ved forhandlinger om en handels- og samarbejdsaftale, en politisk dialog og en menneskerettighedsdialog, og til, at den politiske dialog er blevet suspenderet som følge af Irans nuværende standpunkt i forbindelse med sit atomprogram,

Den generelle situation

1. udtrykker alvorlig bekymring over forværringen af menneskerettighedssituationen i Iran siden præsident Ahmadinejads indsættelse i sit embede i juni 2005;

2. opfordrer Iran til indrømme alle personer ret til at udøve deres borgerlige rettigheder og politiske friheder og håber, at de iranske myndigheder vil overholde deres forpligtelser til at fremme de universelle værdier, således som Iran er forpligtet til i medfør af de internationale konventioner, som landet har ratificeret;

Politiske fanger

3. opfordrer de iranske myndigheder til at fremskynde efterforskningen af de mistænkelige dødsfald og drab på intellektuelle og politisk aktive med henblik på at retsforfølge de formodede gerningsmænd og ubetinget at yde passende lægehjælp til de fanger, som har et dårligt helbred;

4. opfordrer de iranske myndigheder til uden forbehold at løslade alle samvittighedsfanger, navnlig Keyvan Ansari, Keyvan Rafii, Kheirollah Derakhshandi, Abolfazl Jahandar og Koroush Zaim;

5. glæder sig i denne forbindelse over løsladelsen af det tidligere medlem af det iranske parlament, Sayed Ali Akbar Mousavi-Kho'ini, samt de tidligere stedfundne løsladelser af Ramin Jahanbegloo og Akbar Ganji; forventer, at Akbar Ganji, som blev inviteret til Europa-Parlamentet i oktober, frit og uhindret vil kunne vende tilbage til Iran;

Retsforfølgelse af unge lovovertrædere

6. er chokeret over, at der stadig forekommer henrettelser af mindreårige og domme om henrettelse ved stening, og at der på trods af regeringens forsikringer er blevet fuldbyrdet mindst to steningsdomme;

7. fordømmer på det kraftigste dødsstraffen i sig selv og fordømmer navnlig dødsstraffe afsagt over unge lovovertrædere og mindreårige og anmoder de iranske myndigheder om at respektere internationalt anerkendte retsgarantier vedrørende mindreårige, herunder FN-konventionen om barnets rettigheder;

Mindretalsrettigheder

8. opfordrer myndighederne til at respektere internationalt anerkendte retsgarantier for så vidt angår personer, som tilhører religiøse mindretal, uanset om de er officielt anerkendt; fordømmer den manglende respekt for mindretallenes rettigheder og kræver, at mindretallene skal kunne udøve alle de rettigheder, som indrømmes dem i henhold til den iranske forfatning og folkeretten; opfordrer desuden myndighederne til at afskaffe enhver form for diskrimination på grund af religiøst eller etnisk tilhørsforhold af personer, som tilhører mindretallene, f.eks. kurdere, azerier, arabere og baluchier;

9. er fortsat bekymret over den skæbne, som er overgået advokaten Saleh Kamrani, der forsvarede azerityrkere i en retssag og forsvandt den 14. juni 2006; anmoder de iranske myndigheder om at undlade at gennemføre de forestående henrettelser af araberne Abdullah Suleymani, Abdulreza Sanawati Zergani, Qasem Salamat, Mohammad Jaab Pour, Abdulamir Farjallah Jaab, Alireza Asakreh, Majed Alboghubaish, Khalaf Derhab Khudayrawi, Malek Banitamim, Sa'id Saki og Abdullah Al-Mansouri;

Pressefrihed

10. minder den iranske regering om dens forpligtelser som underskriver af de internationale konventioner om civile og politiske rettigheder og økonomiske, sociale og kulturelle rettigheder til at garantere grundlæggende menneskerettigheder, navnlig ytringsfriheden, og kræver løsladelse af alle fængslede journalister og webloggere, bl.a. Motjaba Saminejad, Ahmad Raza Shiri, Arash Sigarch og Masoud Bastani;

11. fordømmer arrestationen og fængslingen af cyberjournalister og webloggere og den sideløbende censurering af flere online-publikationer, weblog og internetsteder, idet der er tale om det iranske folks mest ucensurerede nyhedskilde; fordømmer desuden bølgen af vilkårlige arrestationer af journalister og de alvorlige restriktioner, navnlig lukningen af iranske medier;

12. opfordrer det iranske parlament til at ændre den iranske presselovgivning og straffeloven, så de bringes i overensstemmelse med den internationale konvention om borgerlige og politiske rettigheder, og især at ophæve alle strafferetlige bestemmelser om fredelig fremsættelse af synspunkter, også for pressen;

Religionsfrihed

13. opfordrer de iranske myndigheder til at afskaffe enhver form for diskrimination på grundlag af religion og navnlig, at de facto-forbuddet mod at praktisere baha'i-religionen ophæves;

14. udtrykker sin bekymring over arrestationen af de to advokater Farshid Yadollahi og Omid Behrouzi, der er blevet idømt fængselsstraffe, fordi de forsvarede sufister i Qom; udtrykker desuden sin bekymring for ayatollah Sayad Hossein Kazemeyni Boroujerdis sikkerhed, idet denne igennem flere år har slået til lyd for en adskillelse af religionen og statens politiske grundlag, og som på ny er blevet arresteret, ifølge oplysninger sammen med mere end 400 af sine tilhængere;

Kvinders rettigheder

15. er bekymret over den fortsatte diskrimination af kvinder i lovgivningen og i praksis, selv om der er gjort visse fremskridt; fordømmer brugen af vold og diskrimination af kvinder i Iran, et fænomen som fortsat er et alvorligt problem; tager endvidere afstand fra de iranske sikkerhedsstyrkes brug af vold mod kvinder, der tidligere i år var samledes for at fejre Den Internationale Kvindedag den 8. marts 2006; fordømmer endvidere de iranske sikkerhedsstyrkers voldelige opløsning af en demonstration den 12. juni 2006, som afholdtes af kvinder og mænd, der gik ind for afskaffelse af enhver diskrimination af kvinder i den iranske lovgivning;

16. opfordrer indtrængende Iran til at undertegne konventionen om afskaffelse af alle former for diskrimination imod kvinder, og kræver desuden, at kvinders myndighedsalder ændres til atten år;

Overtrædelser af andre rettigheder

17. fordømmer på det kraftigste præsident Ahmadinejads offentlige opfordring til en udrensning af liberale og verdsligt indstillede akademikere på universiteterne og anmoder om, at alle, som er blevet afskediget, skal kunne vende tilbage og undervise i overensstemmelse med de elementære principper om akademisk frihed;

18. beklager stærkt studenteraktivisten Akbar Mahdavi Mohammadis og den politiske fange Valiollah Feyz' død som et resultat af deres sultestrejker og kræver løsladelse af Manoucher Mohammadi; kræver, at studenter ikke udelukkes fra de videregående uddannelser på grund af deres fredelige politiske aktiviteter;

19. kræver, at voksnes seksuelle samkvem med begge parters samtykke mellem ikke-gifte personer ikke må føre til retsforfølgelse; opfordrer desuden til, at ingen fængsles eller henrettes på grund af deres seksuelle orientering;

20. opfordrer de iranske myndigheder til at bevise, at de gennemfører det indførte moratorium for stening og kræver omgående og streng overholdelse af forbuddet mod tortur, som det iranske parlament har vedtaget, og som Vogternes Råd har godkendt; kræver endvidere, at Irans islamiske straffelov ændres, så stening afskaffes;

21. er alvorligt bekymret over, at kandidater til det forestående valg igen ikke har kunnet lade sig registrere, og over at de reformvenlige kræfter vil boykotte valget på grund af de udemokratiske procedurer for opstillingen af valglister;

22. anmoder de iranske myndigheder om at bestræbe sig på at sikre fuld gennemførelse af retfærdig sagsbehandling og retfærdige og gennemsigtige fremgangsmåder i retssystemet samt sikre respekt for forsvarets rettigheder og retfærdige domme ved alle typer af domstole;

Europæiske initiativer

23. anmoder Iran om at genoptage menneskerettighedsdialogen EU-Iran med Den Europæiske Union og opfordrer desuden Rådet og Kommissionen til nøje at overvåge udviklingen i Iran og at tage konkrete sager vedrørende menneskerettighedsovertrædelser op som en grundlæggende betingelse for, at der kan ske fremskridt i de økonomiske forbindelser og handelsforbindelserne mellem EU og Iran;

24. opfordrer Kommissionen til i nært samarbejde med Europa-Parlamentet at gøre effektiv brug af det europæiske initiativ for demokrati og menneskerettigheder for at sikre demokrati og overholdelse af menneskerettigheder i Iran, f.eks. ved at støtte ucensurerede medier;

25. anmoder Rådet til at undersøge, hvordan Parlamentet kan inddrages i den regelmæssige ajourføring af Rådets fælles holdning 2001/931/FUSP af 27. december 2001 om anvendelse af specifikke foranstaltninger til bekæmpelse af terrorisme [1] under hensyntagen til udviklingen siden 2001;

26. glæder sig over det første besøg, som en delegation fra Majlis aflagde i Europa-Parlamentet i oktober, og udtrykker håb om, at disse frugtbare samtaler samt denne beslutning vil indgå i en permanent dialog, der kan føre til en gradvis tilnærmelse mellem Iran og Den Europæiske Union på grundlag af fælles værdier, som er fastsat i FN-pagten og -konventionerne;

*

* *

27. pålægger sin formand at sende denne beslutning til Rådet, Kommissionen, den højtstående FUSPrepræsentant, medlemsstaternes regeringer og parlamenter, FN's generalsekretær, FN's Menneskerettighedskommission, lederen af Irans højesteret og Den Islamiske Republik Irans regering og parlament.

[1] EFT L 344 af 28.12.2001, s. 93.

--------------------------------------------------